Masjid As-Salam (Puchong Perdana)

**Masjid As-Salam** Puchong Perdana merupakan sebuah masjid di Puchong, Selangor. Masjid ini dikenali sebagai 'Masjid Terapung' kerana 70 peratus daripada struktur binaannya dibina di atas tasik bekas lombong, memberikan panorama menarik kepada pengunjung yang boleh menyaksikan keindahan matahari terbenam pada waktu petang. Terletak di Jalan Persiaran Puchong Perdana, iaitu jalan masuk utama dari Lebuh Raya Damansara Puchong (LDP) ke Taman Puchong Perdana serta taman-taman perumahan berhampiran seperti Taman Puchong Indah, Taman Puchong Intan, Taman Puchong Permai dan Taman Puchong Prima, lokasinya yang strategik menjadikannya mercu tanda utama kawasan Puchong.

Pembinaan masjid ini bermula pada 20 Mac 2004 dan mula dibuka kepada orang ramai pada 5 Januari 2006, sebelum dirasmikan oleh Sultan Sharafuddin Idris Shah pada 8 Disember 2006. Kejayaan pengurusannya diiktiraf apabila menerima pelbagai anugerah termasuk Anugerah Masjid Terbaik Negeri Selangor pada tahun 2009, 2011 dan Juara Anugerah Masjid Malaysia dalam kategori Masjid Kariah pada tahun 2014. Selaras dengan pengiktirafan tersebut, masjid ini kemudiannya dinaik taraf sebagai Masjid Pengurusan Jabatan Agama Islam Selangor (JAIS) bermula tahun 2016 dan diiktiraf sebagai masjid bertaraf lima bintang.

Dari sudut seni bina, Masjid As-Salam dibina menggabungkan elemen reka bentuk masjid zaman Turki Uthmaniyah yang disesuaikan dengan sentuhan bentuk moden yang dapat dilihat pada kubah utama dan dua kubah kecil, menara azan, dan mihrab. Kombinasi antara warna emas pada kubah dan bangunan berwarna kuning air menonjolkan keindahan masjid, manakala warna putih di bahagian dalam menimbulkan suasana ketenangan kepada jemaah sewaktu menunaikan ibadah. Mihrabnya pula ditulis dengan zikrullah yang memuji kebesaran Allah, ayat kursi, dan ayat surah al-Rahman. 

Masjid tiga tingkat ini mempunyai kapasiti menampung kira-kira 5,000 orang jemaah. Aras bawah menempatkan pejabat pentadbiran seperti pejabat Pengurus Masjid, pejabat pendaftaran nikah, pejabat pengurusan, pejabat pengislaman untuk saudara baru, serta pejabat amil Lembaga Zakat Selangor (LZS) di sebelah bilik seminar bagi urusan zakat. Kemudahan lain di aras bawah termasuklah bilik musafir, bilik kaunseling, bilik mesyuarat, bilik kuliah, bilik pusat sumber, dewan serbaguna (dewan seminar), bilik pengurusan jenazah, ruang solat tambahan, dapur, stor, bilik mandi dan tandas. Aras satu pula merupakan dewan solat utama untuk jemaah lelaki dan perempuan, manakala aras dua digunakan sebagai tabika Islam, kelas tahfiz serta ruang solat Jumaat dan solat hari raya. 

Apa yang menarik mengenai Masjid As-Salam ialah ia menjadi masjid pertama di Selangor yang menyediakan kemudahan lif kepada jemaah khususnya warga emas dan orang kurang upaya (OKU) yang berhadapan kesulitan menaiki tangga masjid yang agak tinggi dan curam untuk ke dewan solat utama. Selain lif, masjid ini turut dilengkapi dengan kemudahan lantai tanjakan (ramp).

Satu keistimewaan masjid ini ialah kegigihan pihak pengurusan dalam memperkasakan ekonomi masjid. Hal ini dapat dilihat melalui penubuhan biro ekonomi dan koperasi yang mengadakan pelbagai aktiviti untuk mengumpul dana. Antara inisiatif yang dijalankan termasuklah pasar Jumaat, medan selera (food court) dan restoran, katering Assalam Corner, kedai tempahan kek, kedai tempahan pelamin pengantin, kedai tempahan kuih, kedai bekam, kedai butik, kedai busana Muslim, kedai servis telefon, kedai menjual makanan beku (frozen foods) daging halal, Gerai Syam Bawah Pokok, perkhidmatan mencuci kereta, gelanggang takraw, serta markas pasukan RELA masjid.

Selain itu, terdapat juga program infak di mana pengunjung boleh membantu pembangunan masjid dengan membeli air mineral yang dijual secara amanah tanpa penjaga, di mana pembeli hanya perlu mengambil air mineral dan memasukkan wang RM1.00 ke dalam tabung atau mengimbas kod QR. Terdapat juga kemudahan taman permainan mini (mini playground) untuk kanak-kanak yang hadir ke masjid serta kemudahan mesin layan diri (vending machine).  
## Pautan luar
* Blog Masjid As-Salam, Puchong Perdana